Ο **Γιάννης Μιχελάκης** είναι Έλληνας δημοσιογράφος. Είχε χρηματίσει βουλευτής Επικρατείας με τη Νέα Δημοκρατία (2012-2015), υπουργός Εσωτερικών (2013-2015) και εκπρόσωπος Τύπου της Νέας Δημοκρατίας (2011-2013).

Βιογραφικά Στοιχεία
-------------------

Γεννήθηκε στις 10 Απριλίου 1960 στην Κάλυμνο. Κατάγεται από τα Χανιά της Κρήτης και μεγάλωσε στη Νέα Φιλαδέλφεια.

Έχει κάνει σπουδές στην Ανωτάτη Βιομηχανική Σχολή Πειραιώς και εργάστηκε ως δημοσιογράφος από το 1979, μέχρι που ανέλαβε εκπρόσωπος της Νέας Δημοκρατίας.

Έχει εργαστεί στις εφημερίδες «Ελευθεροτυπία», «Έθνος», «Ελεύθερος Τύπος» «Βραδυνή», «Ακρόπολη», «24 ώρες» και «Κέρδος». Διετέλεσε αρχισυντάκτης στο ραδιόφωνο του ΑΝΤ1 και στους τηλεοπτικούς σταθμούς «MEGA» και «MEGA Κύπρου», καθώς και Γενικός Διευθυντής Ειδήσεων και Ενημέρωσης στη τηλεόραση του ΑΝΤ1. Είναι μέλος της Ένωσης Συντακτών Ημερησίων Εφημερίδων Αθηνών. Ήταν διευθυντής της εφημερίδας «Ελεύθερος Τύπος» που επανεκδόθηκε το 2009.

Στις 10 Ιανουαρίου 2011, ανέλαβε εκπρόσωπος Τύπου της ΝΔ (έως και τον Ιούνιο του 2012). Εξελέγη για πρώτη φορά βουλευτής το Μάιο του 2012 και επανεξελέγη τον Ιούνιο του ίδιου έτους, στις εκλογές συμμετείχε στην πρώτη αναμέτρηση στην τρίτη θέση του ψηφοδελτίου Επικρατείας της ΝΔ, ενώ τον Ιούνιο στην τέταρτη θέση.

Από τον Ιούνιο του 2012 έως τον Ιούνιο του 2013 συμμετείχε στις εξής Κοινοβουλευτικές Επιτροπές : πρόεδρος της Επιτροπής Εξοπλιστικών Προγραμμάτων και Συμβάσεων, μέλος της Διαρκούς Επιτροπής Εθνικής Άμυνας και Εξωτερικών Υποθέσεων και μέλος της Ειδικής Μόνιμης Επιτροπής Ελληνισμού της Διασποράς.

Στις 3 Ιανουαρίου 2013, τοποθετήθηκε από τον πρόεδρο της Νέας Δημοκρατίας Αντώνη Σαμαρά, πρόεδρος του Ινστιτούτου Δημοκρατίας ,Κωνσταντίνος Καραμανλής».

Από τις 25 Ιουνίου 2013 έως τις 9 Ιουνίου 2014 διετέλεσε υπουργός Εσωτερικών.

Συμμετείχε ως μέλος στις εξής Κοινοβουλευτικές Επιτροπές : Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και Διαρκής Επιτροπή Εθνικής Άμυνας και Εξωτερικών Υποθέσεων.

Στις εκλογές του Ιανουαρίου του 2015 ήταν υποψήφιος στη Β' Αθηνών, αλλά δεν εξελέγη.

Αργότερα επέστρεψε στη δημοσιογραφία αναλαμβάνοντας στο τέλος του 2016 τη θέση του γενικού διευθυντή ειδήσεων στον ΑΝΤ1.

Τον Ιανουάριο του 2018 καταδικάστηκε για παθητική δωροδοκία το 2013, περίοδο κατά την οποία ήταν βουλευτής, από επιχειρηματία, με ποινή εννέα μηνών με αναστολή.

Τον Φεβρουάριο του 2021 εντάχθηκε στην πρωινή ζώνη του Real FM 97,8 ενώ τον Μάρτιο του 2021 ξεκίνησε την συνεργασία του και με τον ενημερωτικό ιστότοπο NEWS 24/7 .

Είναι παντρεμένος με τη δημοσιογράφο Νικόλ Ποφάντη και έχουν τρεις κόρες.

Παραπομπές
----------

1. ↑  «Ο Γ.Μιχελάκης πρόεδρος του Ινστιτούτου Δημοοκρατίας «Κ.Καραμανλής»». *in.gr*. 2013-01-03.. Ανακτήθηκε στις 2018-01-26.
2. ↑  «Βιογραφικό από την ιστοσελίδα του Γ. Μιχελάκη». Αρχειοθετήθηκε από το πρωτότυπο στις 2 Μαρτίου 2015. Ανακτήθηκε στις 22 Σεπτεμβρίου 2014.
3. ↑  «Επανέρχεται στον AΝΤ1 ως γενικός διευθυντής ειδήσεων ο Γιάννης Μιχελάκης». *protothema.gr*. 2016-12-15.. Ανακτήθηκε στις 2018-01-26.
4. ↑  «Καταδικάστηκε ο Γιάννης Μιχελάκης για δωροδοκία». *Η Εφημερίδα των Συντακτών*. 2018-01-26. Αρχειοθετήθηκε από το πρωτότυπο στις 2018-01-26.. Ανακτήθηκε στις 2018-01-26.
5. ↑  Μουστάκα, Μίνα. «Εννέα μήνες με αναστολή στον πρώην υπουργό Γ. Μιχελάκη». *Τα Νέα Οnline*.. Ανακτήθηκε στις 2018-01-26.
6. ↑  Real.gr. «Ο Γιάννης Μιχελάκης στο δυναμικό του Realfm 97,8». *Real.gr*. Ανακτήθηκε στις 19 Μαρτίου 2021.
7. ↑  «Ο Γιάννης Μιχελάκης στο NEWS 24/7». *www.news247.gr*. Ανακτήθηκε στις 19 Μαρτίου 2021.

Εξωτερικοί σύνδεσμοι
--------------------

* Ιστοσελίδα Γιάννη Μιχελάκη
* Άρθρα Γιάννη Μιχελάκη στο NEWS 24/7